Številka: 0100-25/2022/2

Datum: 13. 1. 2022

**ZADEVA: Napačni podatek v uradnem listu in spletni strani ministrstva**

Prejeli smo vaše vprašanje v zvezi z zneskom regresa za prehrano med delom. Pri pridobivanju podatkov za obračun plač ste opazili različne zneske regresa za prehrano med delom in prosite za pojasnilo.

Pojasnjujemo, da je v Uradnem listu RS, št. 5/22 objavljen znesek regresa za prehrano med delom za obdobje januar–junij 2022, in sicer 4,79 eura na dan. Gre za znesek regresa za prehrano med delom, ki se v skladu z drugim odstavkom 11. člena Zakona o višini povračil stroškov v zvezi z delom in nekaterih drugih prejemkov (Uradni list RS, št. 87/97, 9/98, 48/01, 40/12 – ZUJF in 8/20) vsakih šest mesecev usklajuje z rastjo cen prehrambnih izdelkov, ki jih na podlagi podatkov Statističnega urada Republike Slovenije objavi minister, pristojen za delo. Navedeni zakon je za javni sektor prenehal veljati z dnem uveljavitve Zakona za uravnoteženje javnih financ (Uradni list RS, št. 40/12, 96/12 – ZPIZ-2, 104/12 – ZIPRS1314, 105/12, 25/13 – odl. US, 46/13 – ZIPRS1314-A, 56/13 – ZŠtip-1, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C, 101/13 – ZIPRS1415, 101/13 – ZDavNepr, 107/13 – odl. US, 85/14, 95/14, 24/15 – odl. US, 90/15, 102/15, 63/16 – ZDoh-2R, 77/17 – ZMVN-1, 33/19 – ZMVN-1A, 72/19 in 174/20 – ZIPRS2122), torej 31. maja 2012.

Na spletni strani Ministrstva za javno upravo je objavljen usklajen znesek regresa za prehrano med delom, in sicer gre za znesek regresa za prehrano med delom, ki je določen v aneksih h kolektivnim pogodbam dejavnosti in poklicev v javnem sektorju (Uradni list RS, št. 88/21) in se v skladu z določbami teh aneksov vsakih šest mesecev usklajuje z rastjo cen prehrambnih izdelkov na podlagi podatkov Statističnega urada Republike Slovenije. Statistični urad Republike Slovenije je Ministrstvu za javno upravo posredoval podatek, da je količnik rasti cen prehrambnih izdelkov (skupaj hrana in brezalkoholne pijače za obdobje julij – december 2021) 1,018. Glede na navedeni količnik rasti cen prehrambnih izdelkov višina regresa za prehrano med delom za zaposlene, za katere veljajo aneksi h kolektivnim pogodbam dejavnosti in poklicev v javnem sektorju, od 1. januarja 2022 do 30. junija 2022 znaša 4,47 evra.

S spoštovanjem,

 Peter Pogačar

 generalnI direktor